Zuma-spioenasiebande: Presidensie, ANC reageerArgieffoto Die presidensie het in ŉ verklaring gesê pres. Zuma het kennis geneem van die hof se beslissing en sal die uitspraak, die gevolge daarvan en die regsmiddele wat beskikbaar is in terme van die reg, oorweeg. “Die hof het beslis die besluit wat op 1 April 2009 deur die destydse waarnemende hoof van die Nasionale Vervolgingsgesag (NVG) geneem is, om die vervolging van president Zuma te staak, hersien en ter syde gestel moet word. Die aanklagte is amptelik in April 2009 deur die hooggeregshof in Pietermaritzburg teruggetrek en as sulks is daar geen hangende saak teen pres. Zuma voor die hof nie,” het Bongani Majola, woordvoerder van die presidensie, gesê. Die ANC het intussen ook gesê dit is belangrik om daarop te let die hof het nie uitspraak gelewer oor die meriete van enige bewerings teen Zuma nie en het Zuma ook nie skuldig bevind aan enigiets nie. “Vandag se uitspraak was uitsluitlik ŉ geregtelike hersiening van ŉ administratiewe aksie wat deur die NVG geneem is, soos deur die wet toegelaat word.” Volgens die ANC is hulle gelukkig omdat die saak, wat al vir amper ŉ dekade aan die gang is, moontlik nader aan ŉ oplossing is. “Ons herbevestig weereens ons volle vertroue in ons regstelsel, wat voldoende en uitgebreide kontroles en teenwigte het om verantwoordbaarheid en deursigtigheid te bevorder en beskerm.” Lees alle vorige berigte oor die “spioenasiebande” op Maroela Media.